Ritratt minn FB.com/Ivan Bartolo .td_uid_2_60e678ebee7ae_rand.td-a-rec-img{text-align:left}.td_uid_2_60e678ebee7ae_rand.td-a-rec-img img{margin:0 auto 0 0} Biex inwettqu politika fejn ħadd ma jibqa' lura, irridu ndaħħlu prattiċi u politika li fil-qofol tagħhom iservu biex jelevaw lin-nies. Nelevaw lin-nies mill-faqar, u nelevaw ukoll dawk in-nies li fil-ħidma tagħhom għadhom ma laħqux il-potenzjal tagħhom, dan minkejja li jkunu studjaw u għaddew mill-proċeduri kollha istituzzjonali. Il-prinċipju huwa wieħed sempliċi, kull saff tas-soċjetà għandu jiġi elevat – jiġi mgħolli 'l fuq – iċ-ċittadini ħabrieka, flimkien ma' dawk li huma fil-bżonn, għandhom b'mod prattiku jgawdu mill-ġid iġġenerat, u flimkien jagħmlu l-qabża fil-kwalità tal-ħajja skont l-avvanzi li jsiru fil-pajjiż. Ma jistax ikun li nibqgħu niddependu mill-politiku, jew mill-intervent tal-politiku, biex isseħħ il-ġustizzja soċjali li tant aħna mxennqin minnha. Din trid tkun ħaġa naturali, għandha ssir in-norma, jew f'terminu aktar kontemporanju, trid tkun ħaġa organika, mhux sfurzata. Hemm bosta nies li jibqgħu lura milli jwasslu l-vuċi tagħhom dwar l-inġustizzji li huma qed isofru jew mill-inekwità li qed jgħixu fiha. Persuni vulnerabbli ma jistgħux jiffaċċjaw burokrazija sħiħa meta lanqas biss jistgħu jfendu jum b'jum. Li nitfgħu kollox online mhix soluzzjoni biex inserrħu moħħna li l-informazzjoni kollha hija aċċessibbli. L-istatistika ma tikkunsidrax il-qagħda ta' dawk li ma jitkellmux. Il-mod ta' kif tinġabar l-informazzjoni mhix tagħti stampa reali ta' dawn l-individwi. Biex tiġi indirizzata din id-diskriminazzjoni, hemm bżonn ta' proċessi ġodda li jirriflettu tassew is-sitwazzjoni f'pajjiżna, u b'hekk biss jista' kulħadd jitpoġġa fuq l-istess pjattaforma, pjattaforma li ma tkunx l-istess unika għal kulħadd, iżda li tqis il-bżonnijiet tal-individwu u li titla' u tinżel kif ikun hemm bżonn. Huwa għalhekk illi aħna nitkellmu fuq l-importanza li l-politika ssir dejjem bil-ħsieb ewlieni li l-bniedem ikun fiċ-ċentru ta' kull deċiżjoni. Dan huwa prinċipju bażiku tat-twemmin demokristjan, u f'dawn l-aħħar snin, qed nindunaw aktar u aktar kemm dan il-prinċipju qed jingħata l-ġenb. Kif tennejt aktar qabel, l-istatistika u r-riżultati tal-kejl bin-numri mhumiex biżżejjed biex wieħed jistrieħ fuq il-progress. Il-progress irid jintlaħaq u jinħass minn kulħadd. B'hekk biss nistgħu nkunu konvinti li dawk l-aktar vulnerabbli tassew ikunu wkoll milquta b'mod pożittiv minn dawk l-inizjattivi li jsiru. Inkunu solidali bħala komunità sabiex ħadd ma jibqa' waħdu Fil-politika li qegħdin nipproponu sabiex nilħqu aktar nies qrib il-problemi soċjali hemm aspett ferm importanti, dak tal-involviment tal-privat flimkien mal-Gvern f'inizjattivi soċjali li jindirizzaw l-emarġinazzjoni. Hawn nistgħu nagħmlu ferm aktar bl-involviment tal-Kunsilli Lokali biex inġibu flimkien ir-residenti u jkabbru s-sens ta' komunità. Diġà jeżistu numru ta' għaqdiet volontarji li għandom il-qafas biex jikkontribwixxu favur dan, u b'hekk il-politika tagħna trid tkun waħda li timpenja lil dawn l-għaqdiet u mhux titrattahom bħala kompetituri. L-Għaqdiet Volontarji huma għodda li permezz tagħhom titkattar is-solidarjetà soċjali mingħajr l-indħil tal-politiku. Il-volontarjat huwa mezz ta' kif nistgħu nkabbru l-importanza tad-dover ċiviku u nkattru aktar sens ta' dover fil-komunità. Hemm bżonn ta' aktar impenn biex tintwera solidarjetà mal-anzjani tagħna, speċjalment dawk li qegħdin weħidhom jew li għandhom problemi ta' mobilità billi nippromwovu u nsaħħu aktar programmi li bihom iż-żgħażagħ jiffaċilitaw l-isfidi ta' dawn l-anzjani. L-entitajiet soċjali għandhom ikollhom ir-riżorsi biex jindirizzaw dak kollu li hu relatat ma' dan u għandhom ikunu aktar preżenti fil-komunità fil-ħidma ta' kuljum. B'mod prattiku qegħdin nipproponu li jinħatar Ombudsman Soċjali sabiex jinvestiga każijiet ta' nuqqasijiet fil-qasam soċjali u jagħmel ir-rakkomandazzjonijiet lill-Awtorità għall-Istandards tal-Kura Soċjali bħala regolatur. Dan huwa mod ta' kif nistgħu nindirizzaw in-nuqqasijiet leġiżlattivi li jeżistu u noħolqu Stat aktar soċjali u ffukat lejn il-ħtiġijiet dejjem jinbidlu fil-kumplessità tal-popolazzjoni tagħna. Id-dover ċiviku Jista' jkun li dan iż-żmien li għaddejna minnu wassal għal għejja mis-sitwazzjoni li qegħdin fiha. Għejja li ġejja mill-fatt li għal tant żmien konna mċaħħdin mir-rutina ta' kuljum li konna drajna fiha. Hawn għandu jispikka aktar id-dover ċiviku, dak illi nduru dawra madwarna u naraw li dawk l-aktar vulnerabbli mhux qed ibatu ferm aktar. Iva, fin-nuqqas tal-Istat, irridu nkunu aħna li naqdu dan ir-rwol, u ma naqawx fin-nassa tal-indifferenza u l-egoiżmu li xi ftit qed tinfetta l-qafas tas-soċjetà tagħna. Bħalma nafu, il-bniedem huwa fallibbli, l-Istat aktar u aktar, u ta' dan għandna nkunu konxji. Jidher ferm aktar minn qatt qabel li, mhux kull persuna fl-awtorità għandha l-prijoritajiet tagħha allinjati ma' dak illi jitlob minnu r-rwol tiegħu. Aktar ma nkunu soċjalment responsabbli, aktar nistgħu nelevaw lilna nfusna u dawk ta' madwarna. Fejn jonqos l-Istat, irridu nkunu aħna biex nagħmlu tajjeb, jew nagħmlu dak li huwa tajjeb. Irid ikollna s-setgħa (empowerment) li ntejbu l-qagħda immedjata tagħna, dik tal-familja tagħna, u dik tas-soċjetà li fiha ngħixu. Fuq kollox irridu nemmnu li b'dan aħna nistgħu nwettqu livell ta' politika soċjali li jħalli impatt fuq azzjonijiet ta' livell lokali u nazzjonali li jippromwovi l-ekwità soċjali u l-inklużjoni tal-persuni kollha. .td_uid_3_60e678ebee9cc_rand.td-a-rec-img{text-align:left}.td_uid_3_60e678ebee9cc_rand.td-a-rec-img img{margin:0 auto 0 0}